Vyf vas oor rooftog in Botaniese Tuin‘n Gedeelte van die roostuin by die Johannesburgse Botaniese Tuin in Emmarentia Foto: NJR ZA via Wikimedia Commons Vyf mense is in hegtenis geneem nadat hulle Dinsdag glo ŉ 26-jarige vrou beroof het terwyl sy met haar honde in die Johannesburgse Botaniese Tuin in Emmarentia gestap het. “Die polisie het vyf verdagtes, tussen 23 en 33 jaar oud, in hegtenis geneem in verband met die rooftog,’ het sers. Lloyd Ramovha, woordvoerder van die polisie, gesê. “Die vrou is gedreig met messe en haar waardevolle besittings is gesteel.” Veiligheidswagte het die polisie ontbied en het die vrou se selfoon en ander items in die verdagtes se besit gevind. Hulle het ook messe by hulle gehad. “Ons doen ŉ beroep op alle slagoffers wat onlangs by die Botaniese Tuin oorval is deur grypdiewe om dringend na vore te kom, sodat ons ŉ uitkenningsparade kan hou,” het Ramovha bygevoeg. Die polisie hoop om op só manier die verdagtes moontlik aan vorige misdade te verbind. Die groep sal binnekort in die Hillbrow-landdroshof verskyn op aanklag van gewapende roof en die besit van gevaarlike wapens.